REGULAMENTUL (CE) NR. 1313/2007 AL COMISIEI
din 8 noiembrie 2007
de modificare a Regulamentului (CE) nr. 2076/2002 referitor la prelungirea perioadei menționate la articolul 8 alineatul (2) din Directiva 91/414/CEE a Consiliului în privința substanței active metalaxil și a Regulamentului (CE) nr. 2024/2006 în privința abrogării derogării referitoare la metalaxil
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Bulgariei și a României,
având în vedere Actul privind condițiile de aderare a Bulgariei și a României, în special articolul 42,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (2) al treilea paragraf,
întrucât:
(1)
Metalaxil este una dintre substanțele active incluse pe lista din anexa I la Regulamentul (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor de uz fitosanitar (2).
(2)
În conformitate cu articolul 1 din Regulamentul (CE) nr. 2076/2002 al Comisiei din 20 noiembrie 2002 de prelungire a perioadei menționate la articolul 8 alineatul (2) din Directiva 91/414/CEE a Consiliului și privind neincluderea anumitor substanțe active în anexa I la respectiva directivă, precum și retragerea autorizațiilor pentru produsele de protecție a plantelor care conțin aceste substanțe (3), pentru substanțele active care sunt evaluate în cadrul Regulamentului (CEE) nr. 3600/92 perioada menționată la articolul 8 alineatul (2) din Directiva 91/414/CEE a expirat la 31 decembrie 2006.
(3)
La 2 mai 2003, Comisia a adoptat Decizia 2003/308/CE privind neînscrierea metalaxilului în anexa I la Directiva 91/414/CEE a Consiliului și retragerea autorizațiilor acordate pentru produsele de protecție a plantelor care conțin această substanță activă (4).
(4)
Regulamentul (CE) nr. 2024/2006 al Comisiei din 22 decembrie 2006 de stabilire a măsurilor tranzitorii de derogare de la Regulamentul (CE) nr. 2076/2002 și de la Deciziile 98/270/CE, 2002/928/CE, 2003/308/CE, 2004/129/CE, 2004/141/CE, 2004/247/CE, 2004/248/CE, 2005/303/CE și 2005/864/CE privind continuarea utilizării produselor de protecție a plantelor conținând anumite substanțe active care nu au fost incluse în anexa I la Directiva 91/414/CEE, ca urmare a aderării României (5), prevede o derogare de la articolul 3 din Decizia 2003/308/CE.
(5)
Curtea de Justiție a Comunităților Europene, prin hotărârea din 18 iulie 2007 din cauza C-326/05 P (6), a anulat Decizia 2003/308/CE.
(6)
Articolul 233 din tratat impune instituției emitente a unui act anulat să ia măsurile impuse de executarea hotărârii Curții de Justiție.
(7)
Prin urmare, este necesar să fie prelungită pentru metalaxil perioada de timp prevăzută în Regulamentul (CE) nr. 2076/2002 pentru a permite ca această substanță să fie evaluată și ca statele membre să autorizeze, între timp, produsele de protecție a plantelor care conțin această substanță activă. Va trebui ca mai multe detalii referitoare la procedura de evaluare a metalaxilului să fie definite într-un document specific. În vederea executării cât mai rapide a hotărârii judecătorești, perioada prevăzută trebuie să fie prelungită fără a aștepta adoptarea acestui document.
(8)
Prin urmare, Regulamentele (CE) nr. 2076/2002 și (CE) nr. 2024/2006 trebuie să fie modificate în consecință.
(9)
Măsura prevăzută de prezentul regulament este conformă cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
La articolul 1 din Regulamentul (CE) nr. 2076/2002, după prima teză se inserează următoarea teză:
„Cu toate acestea, pentru metalaxil, perioada de 12 ani menționată la articolul 8 alineatul (2) din Directiva 91/414/CEE se prelungește până la 30 iunie 2010.”
Articolul 2
Articolul 4 din Regulamentul (CE) nr. 2024/2006 se abrogă.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 2 mai 2003.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 noiembrie 2007.